
Text rozhodnutia
Súd: Krajský súd Žilina Spisová značka: 11Co/67/2016 Identifikačné číslo súdneho spisu: 5314202364 Dátum vydania rozhodnutia: 30. 06. 2016 Meno a priezvisko sudcu, VSÚ: JUDr. Roman Tichý ECLI: ECLI:SK:KSZA:2016:5314202364.2 Uznesenie Krajský súd v Žiline, ako súd odvolací, v právnej veci navrhovateľov: 1/ F. S., nar. XX.XX.XXXX, bytom S. XXX, D. N., 2/ O. S., nar. XX.XX.XXXX, bytom S. XXX, D. N., obaja v zastúpení Advokátskou kanceláriou JUDr. Stopka, JUDr. Blendovský, JUDr. Strapáč, PhD., s.r.o., Potočná 2835/1 A, Čadca, IČO: 36 866 849, proti odporcovi: W. S., nar. XX.XX.XXXX, bytom D. N. XXX, v zastúpení advokátkou JUDr. Annou Mozolíkovou, so sídlom A. XXXX, T., v konaní o určenie, že odporca nie je vlastníkom podielu, o odvolaní odporcu proti rozsudku Okresného súdu Čadca č. k. 4C/50/2014-88 zo dňa 29.10.2015, takto r o z h o d o l : Rozsudok okresného súdu z r u š u j e a vec mu v r a c i a na ďalšie konanie. o d ô v o d n e n i e : Okresný súd napadnutým rozsudkom rozhodol tak, že určil, že odporca nie je podielovým spoluvlastníkom nehnuteľností zapísaných na LV č. XXXX kat. úz. D. N. ako parcely: EKN č. 5352/1 - orná pôda v podiele 31/120, EKN č. 5352/2 - orná pôda v podiele 31/120, EKN č. 5363 - orná pôda v podiele 31/120, EKN č. 5372 - orná pôda v podiele 31/120, EKN č. 5407 - orná pôda v podiele 31/120. Zároveň uložil povinnosť odporcovi nahradiť navrhovateľom 1/, 2/ trovy konania vo výške 442,24 eur v lehote do 3 dní od právoplatnosti rozsudku na účet právneho zástupcu navrhovateľov 1/, 2/. Nárok navrhovateľov prvostupňový súd posudzoval v zmysle ustanovení § 80 písm. c/, § 152 ods. 2, § 153 ods. 2 O. s. p., v zmysle ustanovenia § 123 a § 132 Občianskeho zákonníka a podľa ustanovení § 21 ods. 1, § 21 ods. 3 a § 36a Katastrálneho zákona. Okresný súd dôvodil tým, že z hmotnoprávneho hľadiska predbežne mal preukázané, že navrhovatelia 1/, 2/ ako manželia od zápisu sporných nehnuteľností na LV v roku 1996 na základe osvedčenia nehnuteľnosť dobromyseľne a nerušene užívali až do vydania osvedčenia odporcom v roku 2010 Nz 36228, ktorým bolo vlastnícke právo navrhovateľov ohrozené. Z uvedeného je podľa okresného súdu zrejmé, že dobromyseľne a nerušene nehnuteľnosti užívali 14 rokov. Takýto záver však vyplýva len z formálnej roviny zo zapísaných spoluvlastníckych podielov, ktoré sú v ideálnej rovine. V konaní okresný súd neskúmal hmotnoprávnu rovinu, teda reálne užívanie reálne vydelených nehnuteľností. K takému skúmaniu nebol dôvod, keďže odporca počas celej doby neprodukoval žiadne tvrdenia, žiadne dôkazy. Z procesného hľadiska prejavil ochotu dobrovoľným spôsobom po pokuse o zmier chybný stav napraviť. Za týchto okolností, keďže bol nečinný, okresný súd považoval ďalšie dokazovanie za nadbytočné, právne irelevantné a nehospodárne a vychádzal zo záveru, že navrhovatelia sú spoluvlastníci v rozsahu 100 % = 1/1 a svedčí im záväznosť zápisu na liste vlastníctva podľa § 70 ods. 1 Katastrálneho zákona, kým odporcovi z dôvodov už uvedených záväznosť zápisu na LV nesvedčí. Preto okresný súd rozhodol, že v nadväznosti na ustanovenia § 123, § 132 Občianskeho zákonníka odporca nepreukázal spoluvlastnícke právo k sporným nehnuteľnostiam. Okresný súd preto vyhovel návrhu navrhovateľov na určenie, že odporca nie je spoluvlastníkom sporných nehnuteľností v podiele 31/120. Úspešnými účastníkmi konania boli podľa okresného súdu navrhovatelia 1/, 2/ a v zmysle ustanovenia § 142 ods. 1 O. s. p. im patrí plná náhrada trov konania, ktorú im súd priznal za 4 právne úkony v celkovej výške 442,24 eur. Proti uvedenému rozsudku podal odvolanie odporca, keď namietal, že napadnutý rozsudok je nesprávny, nakoľko okresný súd nesprávne, nedostatočne a neúplne zistil skutkový stav a nesprávne právne vec posúdil. Neúplné a nesprávne zistenie skutkového stavu, že nezisťoval skutočnosti a okolnosti nevyhnutné pre rozhodnutie, a to bez ohľadu na skutočnosť, či ich vykonanie účastníci konania navrhovali, a to osvedčenie o vydržaní vlastníckeho práva notárskou zápisnicou N 21/1996, NZ 21/1996 zo dňa 08.05.1996, vyhotovenou notárkou JUDr. Kupkovou, ani evidenčný list č. 368 k.ú. D. N.. Uvedené dôkazy boli nevyhnutné pre rozhodnutie vo veci. Okresný súd vyhovel žalobe navrhovateľov 1/, 2/, pretože osvedčenie odporcu bolo sporné, keďže bolo vydané na už osvedčený stav v podiele 1/1 v prospech navrhovateľov 1/, 2/. Okresný súd zistil rovnaký postup u navrhovateľov, ktorí si osvedčili sporné parcely do BSM osvedčením - notárskou zápisnicou N 84/1996, NZ 84/1996 zo dňa 13.08.1996 na už vydané osvedčenie N 21/1996 a NZ 21/1996 zo dňa 08.05.1996, z ktorého je zrejmé, že navrhovatelia neboli vlastníci sporných parciel v celosti. Titul nadobudnutia zapísaný v LV ako osvedčenie vyhlásenia o vydržaní č. NZ 22/1996 sa netýka sporných parciel, ide o nesprávny zápis v LV, čo súd opomenul vziať do úvahy a vyhodnotiť. Navrhovatelia vykonali rovnako osvedčenie na osvedčenie, ako súd tvrdí o odporcovi, že vykonal osvedčenie na osvedčenie navrhovateľov. Žalobe preto nemohlo byť vyhovené, lebo formálny zápis navrhovateľov 1/, 2/, je celkom zjavne nesprávny. Bez ohľadu na skutočnosť, či odporca namietal, alebo nenamietal zápis navrhovateľov 1/, 2/ v katastri nehnuteľností k sporným parcelám, podmienkou pozitívnej alebo negatívnej určovacej žaloby je skutočnosť, že navrhovatelia 1/, 2/ majú naliehavý právny záujem na požadovanom určení, čo predpokladá negatívna určovacia žaloba. Len skutoční vlastníci sa môžu domáhať pri spornosti zápisu v KN určenia, že druhý zapísaný sporný vlastník nie je vlastníkom. Je evidentné, že navrhovatelia si osvedčovali svoje tvrdené vlastníctvo k sporným parcelám do podielu 1/1 pochybným spôsobom na ďalšie osvedčenie, z ktorého je zrejmé, že nie sú vlastníkmi sporných parciel v podiele 1/1. Chýba teda základný predpoklad na vyhovenie žaloby, a to skutočné preukázané vlastníctvo navrhovateľov 1/, 2/ k sporným parcelám. Okresný súd nesprávne právne posúdil a nesprávne rozhodol, keď určil, že odporca nie je vlastníkom sporných parciel v podiele 31/120, a preto navrhol žalobu zamietnuť. K podanému odvolaniu sa vyjadrili navrhovatelia 1/, 2/ tak, že navrhli rozsudok potvrdiť s tým, že odporca mohol sám navrhnúť príslušné dôkazy, tieto však neuviedol ani po poučení v zmysle ustanovenia § 120 ods. 4 O. s. p.. Uviedli tiež, že pokiaľ odporca tvrdí, že navrhovatelia neosvedčili svoje tvrdené vlastníctvo k sporným parcelám do podielu 1/1, je zrejmé, že zo zápisu z roku 1996 vyplýva, že navrhovatelia 1/, 2/ nadobudli vlastnícke právo v podiele 1/1 a až následne o viac ako 10 rokov neskôr došlo k narušeniu tohto podielu, a teda bolo na odporcovi, aby preukázal, že je vlastníkom týchto nehnuteľností, a to už v podiele, v akom sa nazdával. Krajský súd, ako súd odvolací, preskúmal napadnutý rozsudok na základe podaného odvolania odporcu v rozsahu danom ustanovením § 212 ods. 1 O. s. p. a bez nariadenia odvolacieho pojednávania (§ 214 ods. 2 O. s. p.) rozsudok okresného súdu zrušil v zmysle ustanovenia § 221 ods. 1 písm. f), h) O. s. p. a vrátil okresnému súdu na ďalšie konanie. Krajský súd preskúmal napadnutý rozsudok v rozsahu odvolacích dôvodov odvolateľa a dospel k záveru, že rozhodnutie prvostupňového súdu trpí vadou konania, ktorá má za následok nesprávne rozhodnutie vo veci. Prieskumná činnosť odvolacieho súdu zahŕňa ako hmotnoprávnu, tak aj procesnoprávnu oblasť. Odvolací súd musí preto skúmať zákonnosť rozhodnutia so zreteľom k hmotnému právu, ale tiež zákonnosť konania, z ktorého napadnuté konanie vzišlo. Pri rozhodovaní odvolacieho súdu o odvolaní proti napadnutému rozsudku je však odvolací súd viazaný ako rozsahom odvolania, tak aj dôvodmi podaného odvolania. Odvolateľ v podanom odvolaní fakticky svojím dispozičným úkonom vymedzuje nielen rozsah, ale aj dôvody preskúmavacej činnosti odvolacieho súdu. Ustanovenie § 212 ods. 2 O. s. p. vymedzuje výnimky, kedy odvolací súd nie je viazaný rozsahom podaného odvolania. Ide o výnimky len vo vzťahu k rozsahu podaného odvolania, pričom dôvodmi podaného odvolania je odvolací súd viazaný vždy. Na vady konania pred súdom prvého stupňa prihliadne odvolací súd len vtedy, ak mali za následok nesprávne rozhodnutie vo veci. To znamená, že pokiaľ sa v konaní pred súdom prvého stupňa síce vyskytli vady, ale ktoré nemali za následok nesprávne rozhodnutie vo veci, potom súd na tieto vady neprihliadne. Krajský súd poukazuje na skutočnosť, že okresný súd rozhodol v danej veci tak, že určil, že odporca nie je podielovým spoluvlastníkom nehnuteľností zapísaných na LV č. XXXX k. ú. D. N. ako parcely: EKN č. 5352/1 - orná pôda v podiele 31/120, EKN č. 5352/2 - orná pôda v podiele 31/120, EKN č. 5363 - orná pôda v podiele 31/120, EKN č. 5372 - orná pôda v podiele 31/120, EKN č. 5407 - orná pôda v podiele 31/120. Prvostupňový súd však nedostatočne právne posúdil návrh navrhovateľov ohľadne existencie, resp. neexistencie naliehavého právneho záujmu na podaní určovacej žaloby v zmysle ustanovenia § 80 písm. c) O. s. p., keď konštatoval, že pre súd bola dostatočná formálna stránka zápisu vlastníckeho práva navrhovateľov v rade 1/ a 2/ na LV č. XXXX v podiele 1/1 na základe NZ 22/1996 a NZ 84/1996. Takýto záver prvostupňového súdu je podľa názoru odvolacieho súdu predčasný. V tejto súvislosti poukazuje krajský súd na skutočnosť, že právny záujem je základnou podmienkou procesnej prípustnosti pri tomto type určovacej žaloby s tým, že musí ísť o právny záujem, ktorý je naliehavý. Na tomto mieste je potrebné uviesť, že pri skúmaní naliehavého právneho záujmu ide o posúdenie, či podaný žalobný návrh je vhodný (účinný a správne zvolený) procesný nástroj ochrany práva navrhovateľov, či sa ňou môže dosiahnuť odstránenie spornosti práva, a či len zbytočne nevyvoláva konanie, po ktorom bude musieť aj tak nasledovať iné súdne konanie, resp. konania. Naliehavý právny záujem je spravidla daný v prípade, ak by bez tohto určenia bolo právo navrhovateľa ohrozené, alebo ak by sa bez tohto určenia stalo jeho právne postavenie neistým (porov. rozhodnutie R 17/1972). Za nedovolenú možno považovať určovaciu žalobu, pokiaľ neslúži potrebám praktického života, ale len k zbytočnému rozmnožovaniu sporov; ak však určovacia žaloba vytvára pevný právny základ pre právny vzťah účastníkov sporu, je prípustná aj napriek tomu, že je možná (prípadne) i iná žaloba (viď rozhodnutie Najvyššieho súdu SR publikované v časopise Zo súdnej praxe č. 40/1996). Procesná povinnosť preukázať, že v čase rozhodovania súdu musí na jednej strane poukázať na určité skutkové okolnosti prejednávanej veci, vedúce k sporu medzi účastníkmi a k potrebe určiť súdom, či tu právny vzťah alebo právo je, alebo nie je. Na druhej strane vysvetliť, že práve podaný žalobný návrh je procesne vhodným nástrojom, ktorý tento spor rieši, teda odstraňuje neistotu vzťahu účastníkov konania, alebo vytvára pevný základ pre jeho usporiadanie. Podľa názoru odvolacieho súdu negatívne určujúci petit nemôže vo všeobecnosti byť spôsobilý zlepšiť právne postavenie navrhovateľov a vo svojej podstate takýto petit ani nie je spôsobilý úplne odstrániť neistotu v danom právnom vzťahu, pretože aj v prípade jeho vyhovenia by nebola uspokojivo vyriešená otázka, kto je vlastníkom sporných nehnuteľnosti. Negatívnym určením sa v porovnaní s existujúcim stavom právne postavenie navrhovateľov nezlepšuje, uspokojivo sa neodstraňuje ich neistota v právnom vzťahu a nepríde k zmene ani ich právneho postavenia, keďže nie je vylúčené, že prebieha ďalšie konanie o vlastníctvo spornej nehnuteľnosti, ktorú skutočnosť prvostupňový súd ani neskúmal. Vo všeobecnosti platí, že pozitívne určenie vlastníckeho práva má spravidla prednosť pred negatívnym určením, lebo z negatívneho určenia jasne nevyplýva, kto je skutočným vlastníkom, pretože bez takéhoto pozitívneho určenia treba pripustiť aj možnosť, že vlastníkom môže byť aj iná osoba. Aj v prípade, že by súd vyhovel návrhu, nemuseli by sa navrhovatelia dostať do výhodnejšieho právneho postavenia. V uvedenom rámci potom môžu pevný základ svojho právneho postavenia navrhovatelia dosiahnuť len určením, že im prislúcha spoluvlastnícke právo a v akom podiele a tak preukázať konkrétny a právne nespochybniteľný titul nadobudnutia vlastníckeho práva k predmetu sporu. Len pozitívne určenie vlastníckeho práva rozsudkom, je spôsobilé výrazne zlepšiť právne postavenie navrhovateľov nielen k odporcovi, ale aj vo vzťahu k tretím osobám. Okrem toho pre určovaciu žalobu je príznačné, že spravidla nie je opodstatnená vtedy, ak vyriešenie určitej otázky neznamená úplné vyriešenie obsahu spornosti daného právneho vzťahu , alebo práva, alebo ak požadované určenie má povahu len predbežnej otázky vo vzťahu k posúdeniu, či tu je/nie je právny vzťah alebo právo. Pokiaľ sa okresný súd nedostatočne zaoberal touto základnou procesnou podmienkou prípustnosti žaloby podľa § 80 písm. c) O. s. p. a preto uviedol právne závery, ktoré sú predčasné. Navyše nie je správny ani záver okresného súdu ohľadne potreby skúmania nadobudnutia vlastníckeho práva k sporným parcelám navrhovateľmi, keď len konštatoval, že navrhovatelia tieto užívali dobromyseľne a nerušene 14 rokov s tým, že neskúmal hmotnoprávnu rovinu vydelených nehnuteľností, teda reálne užívanie, keďže odporca neprodukoval počas celej doby žiadne tvrdenia a žiadne dôkazy. Uvedené dotvrdzuje rozhodnutie Najvyššieho súdu SR sp.zn. 2Cdo 191/2009, podľa ktorého nepostačuje záver o nespochybniteľnosti vydržania uplynutím 10-ročnej lehoty, keďže pravdivosť obsahu a dokladov pripojených k takejto notárskej zápisnici a ani náležitosti vôle navrhovateľov a iných osôb notárstvo nepotvrdzuje, čo však neznamená, že nemožno v prípade pochybností tieto hmotnoprávne podmienky skúmať. Okrem toho odvolací súd zrušil aj rozhodnutie prvostupňového súdu v súvisiacom výroku o náhrade trov konania. V ďalšom konaní sa okresný súd bude dôsledne zaoberať vyhodnotením naliehavého právneho záujmu navrhovateľov vo vzťahu k podanej určovacej žalobe v súvislosti s názorom odvolacieho súdu ohľadne tejto procesnej podmienky. Následne vyhodnotí všetky dôkazy a zdôvodní, ktoré skutočnosti považoval za preukázané, z akých záverov vychádzal a ako ich skutkovo a právne vyhodnotil. Závery, ktoré prijal, primerane vysvetlí tak, aby z odôvodnenia napadnutého rozsudku nevyplývala jednostrannosť, a ani taká aplikácia príslušných ustanovení všeobecne záväzných právnych predpisov, ktorá by bola popretím ich účelu, podstaty a zmyslu. Zároveň okresný súd rozhodne o trovách prvostupňového a odvolacieho konania vo vzťahu k všetkým účastníkom konania. Toto rozhodnutie prijal senát Krajského súdu v Žiline pomerom hlasov 3:0. Poučenie: Proti tomuto uzneseniu riadny opravný prostriedok nie je prípustný. Proti rozhodnutiu odvolacieho súdu je prípustné dovolanie ako mimoriadny opravný prostriedok, ak to zákon pripúšťa v lehote dvoch mesiacov od doručenia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh).

